ออมสินปล่อยสินเชื่อเคหะดอก0%
ออมสิน ลุยให้กู้สินเชื่อเคหะดันดอกเบี้ย 0% นาน 9 เดือน พร้อมจัดหนักลดค่าธรรมเนียมเกือบทุกรายการ
15 พ.ค. 2555

ออมสิน ลุยให้กู้สินเชื่อเคหะดันดอกเบี้ย 0% นาน 9 เดือน พร้อมจัดหนักลดค่าธรรมเนียมเกือบทุกรายการ
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ใน Money Expo 2012 ระหว่างวันที่ 17-20 พ.ค. 2555 นี้ ที่ ชาเลนเจอร์ อิมแพ็ค เมืองทองธานี ธนาคารเสนอผลิตภัณฑ์ทางการเงินภายใต้แนวคิด “UNLIMITED FUTURE : อนาคตไร้ขีดจำกัด”  ได้แก่ การลดค่าธรรมเนียมการให้บริการในสินเชื่อในอัตรา 99% จำนวน 3 รายการ สำหรับสินเชื่อเคหะแก่ผู้ยื่นกู้ภายในงานนี้ ได้แก่ ค่าธรรมเนียมการให้บริการสินเชื่อ ค่าธรรมเนียมการประเมินราคาหลักทรัพย์ (กรณีธนาคารประเมิน) และค่าธรรมเนียมการให้บริการจัดทำนิติกรรมสัญญา โดยทำสัญญาภายในวันที่ 31ก.ค. 2555 นี้เท่านั้น




สำหรับสินเชื่อเคหะ สามารถเลือกได้ 3 แบบ  คือ โปรแกรมแรก ปีที่ 1 อัตราดอกเบี้ย 0% เป็นเวลา 9 เดือน เดือนที่ 10-12 คิดอัตราดอกเบี้ย MLR-2% ต่อปี (อัตราดอกเบี้ย MLR ของธนาคารออมสินปัจจุบันอยู่ที่ 7.125% ต่อปี)  ปีที่ 2 อัตราดอกเบี้ย MLR-1.5% ต่อปี จากนั้นปีที่ 3 เป็นต้นไปคิดอัตราดอกเบี้ย MLR-0.5% ต่อปี 
ขณะที่โปรแกรมที่ 2 ปีที่ 1 อัตราดอกเบี้ยคงที่ 1.25% ต่อปี ปีที่ 2 อัตราดอกเบี้ย MLR-2% ต่อปี หลังจากนั้น MLR-0.5% ต่อปี และโปรแกรมที่ 3 อัตราดอกเบี้ยคงที่ 3.45% ต่อปี เป็นเวลา 3 ปี จากนั้นอัตราดอกเบี้ย MLR-0.5% ต่อปี
นอกจากนี้  ธนาคารยังออกเงินฝากอีกหลากหลายรูปแบบ เช่น “เงินฝากดอกเบี้ยสูง” พิเศษไม่หักภาษีสำหรับผู้ฝากที่เป็นบุคคลธรรมดา ได้แก่ เงินฝากเผื่อเรียกพิเศษ 109 วัน อัตราดอกเบี้ย 2.85% ต่อปี เงินฝากเผื่อเรียกพิเศษ 11 เดือน อัตราดอกเบี้ย 3.00% ต่อปี เงินฝากเผื่อเรียกพิเศษ 99 วัน อัตราดอกเบี้ย 2.75% ต่อปี โดยเงินฝากทุกประเภทดังกล่าวเปิดบัญชีขั้นต่ำ 10,000 บาท ฝากเพิ่มครั้งละไม่ต่ำกว่า 1,000 บาท นอกจากนี้ยังมี เงินฝากประจำ 5 เดือน อัตราดอกเบี้ย 3.40% ต่อปี
ขณะเดียวกัน ยังมีเงินฝากสลากออมสินพิเศษ 3 ปี รุ่น 3 กษัตริย์ (ทอง เงิน นาก) ซึ่งจัดทำเป็นพิเศษเฉพาะงานนี้ รับฝากหน่วยละ 50 บาท ลุ้นรางวัลที่ 1 จำนวน 3 รางวัลๆ ละ 10 ล้านบาท ทุกวันที่ 16 ของเดือน และยังได้รับดอกเบี้ยแบบขั้นบันไดตลอดอายุการฝาก โดยฝากครบ 1 ปี ได้รับดอกเบี้ยหน่วยละ 0.50 บาท ฝากครบ 2 ปี ได้รับดอกเบี้ยหน่วยละ 1.125 บาท ฝากครบ 3 ปี ได้รับดอกเบี้ยหน่วยละ 3.00 บาท 
สำหรับผู้สนใจลงทะเบียนโครงการพักหนี้เกษตรกรรายย่อยและประชาชนผู้มีรายได้น้อยที่มีคงค้างต่ำกว่า 5 แสนบาท 3 ปี สามารถติดต่อสอบถามหรือแจ้งความจำนงเข้าโครงการได้ทันที